Un bărbat a fost reținut de către polițiștii din Dolj pentru 24 de ore, fiind suspectat că a aruncat sticle cu substanțe inflamabile către două vehicule și o casă.
Inspectoratul de Poliție al Județului Dolj a anunțat marți că un tânăr de 29 de ani din Craiova este suspectat de săvârșirea infracțiunii de distrugere.
„În fapt, în noaptea de 17 spre 18 mai, poliţiştii au fost sesizaţi de un bărbat, de 46 de ani, din municipiul Craiova, cu privire la faptul că persoane necunoscute ar fi aruncat cu două sticle ce conţineau substanţe inflamabile înspre două dintre autoturismele sale şi spre locuinţa sa, situată pe strada Tineretului.
Poliţiştii deplasaţi la faţa locului au constatat că cele sesizate se confirmă, unul dintre autoturisme prezentând la nivelul parbrizului o fisură”, au transmis printr-un comunicat reprezentanţii IPJ Dolj.
În urma investigațiilor, polițiștii au identificat ca suspect un bărbat de 29 de ani din Craiova. Acesta a fost reținut pentru 24 de ore și va fi adus în fața Parchetului de pe lângă Judecătoria Craiova pentru stabilirea unei măsuri preventive.
Un șofer din Neamț a avut o reacție extremă după ce a fost oprit în trafic de poliție și inspectat de Registrul Auto Român (RAR), distrugându-și propriul vehicul și difuzând întreaga scenă în direct pe Facebook.
În zorii zilei, conducătorul auto și-a vandalizat mașina în timpul unui control de rutină efectuat de un echipaj de poliție în colaborare cu experții RAR, în apropierea localității Roznov. Incidentul s-a produs după ce specialiștii RAR au descoperit mai multe nereguli la vehiculul său, ceea ce a dus la retragerea certificatului de înmatriculare de către autorități.
Frustrat de această situație, șoferul a recurs la un gest radical: a distrus mașina folosind un extinctor, spărgând geamurile și stopurile acesteia.
Acesta a transmis totul în direct pe Facebook, arătând cum distruge vehiculul. În timp ce își vandaliza mașina, șoferul și-a exprimat nemulțumirea legată de situația sa financiară și dezamăgirea față de sistem.
Reprezentanții Inspectoratului de Poliție al Județului Neamț au informat că agenții de circulație și specialiștii RAR Neamț au desfășurat, luni, o acțiune de control comună în localitatea Roznov.